დედამიწისგარე ცივილიზაცია

დედამიწისგარე ცივილიზაცია, არამიწიერი ცივილიზაცია — ჰიპოთეტური ცივილიზაცია, წარმოდგენილი გონიერ არსებათა საზოგადოებების სახით, დედამიწისგარე სხვა პლანეტურ სისტემათა სხეულებზე; მათი განვითარების დონე შესაძლოა უახლოვდებოდეს ან აღემატებოდეს ადამიანთა საზოგადოების განვითარების დონეს. ასეთ საზოგადოებათა არსებობის შესაძლებლობაზე მიგვითითებს სიცოცხლის არსებობა დედამიწაზე, სიცოცხლის მატერიალური ბუნება და სხვა პლანეტათა სისტემების ფართო გავრცელება კოსმოსში, რაც სიცოცხლის სხვა, დედამიწისგარე კერათა წარმოშობას და შემდგომში მათ საფუძველზე ცივილიზაციათა განვითარებას დასაშვებად და თითქმის გარდაუვალადაც წარმოგვიდგენს. აქედანვე გამომდინარეობს ვარაუდი, რომ შესაძლოა დედამიწისგარე ცივილიზაციის წარმომადგენლებს წარსულში არაერთხელ მოუნახულებიათ დედამიწა. მაგრამ დღემდე ჩატარებულ მეცნიერულ კვლევას დედამიწაზე სხვა ცივილიზაციათა წარმომადგენლების ყოფნის არც ერთი ფაქტი არ დაუდასტურებია. ასევე არაა შემჩნეული სამყაროს სხვა სხეულებზე სიცოცხლის არსებობის რაიმე პირდაპირი ნიშანი. ბოლო დრომდე სიცოცხლის კერებად მიაჩნდათ მზის სისტემის პლანეტები — მარსი და ვენერა, რომლებსაც ატმოსფერო აქვთ. ბოლო წლების კოსმონავტიკური კვლევის შედეგებმა მეტად საეჭვო გახადა ამ პლანეტებზე სიცოცხლის არსებობა. ასტრონომიის მონაცემებით აღმოჩნდა, რომ სამყაროში პლანეტათა სისტემები ვარსკვლავების გაცილებით უფრო მცირე რიცხვს მოეპოვება, ვიდრე ადრე ვარაუდობლნენ. ამიტომ უნდა დავასკვნათ, რომ დედამიწისგარე ცივილიზაცია სამყაროში ნაკლებად უნდა იყოს გავრცელებული. 

ვარსკვლავთშორისი გადაფრენების დიდი ხანგრძლივობისა და ტექნიკური სიძნელის გამო დედამიწისგარე ცივილიზაციიდან მომდინარე ინფორმაცია უნდა ვეძებოთ ელექტრომაგნიტური გამოსხივების სხვადასხვა დიაპაზონში. მოსალოდნელია, რომ მაღალგანვითარებული ცივილიზაცია თავისი ვარსკვლავის მთელ ენერგიას გამოიყენებს, შემდეგ კი მას გაასხივებს გარე სივრცეში, ინფრაწითელ დიაპაზონში. თუმცა ნაკლებ სავარაუდოა, რომ ახლო მომავალში გამოჩნდეს დედამიწისგარე ცივილიზაციის მიერ გამოგზავნილი რაიმე ნიშანი, მაინც მიზანშეწონილად ითვლება სისტემატური თვალთვალი ისეთ ნიშნებზე, რომლებიც რადიო- ან ინფრაწითელი გამოსხოვების სახით მიიღება. 

შემდგომ გამოკვლევებს შეუძლია ან დაადასტუროს დედამიწისგარე ცივილიზაციის არსებობა, ან შეამციროს მათი არსებობის ვარაუდი.

ლიტერატურა

კატეგორია:დედამიწისგარე ცივილიზაციები